### NN 119/2023 (13.10.2023.), Pravilnik o izmjenama i dopunama Pravilnika o uvjetima za dobivanje dopuštenja za obavljanje poslova na zaštiti i očuvanju kulturnih dobara

Ministarstvo kulture i medija

1665

Na temelju članka 100. stavka 7. Zakona o zaštiti i očuvanju kulturnih dobara (»Narodne novine« broj 69/99, 151/03, 157/03 – Ispravak, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18,32/20, 62/20, 117/21 i 114/22), uz prethodnu suglasnost ministra gospodarstva, ministrica kulture i medija donosi

PRAVILNIK

O IZMJENAMA I DOPUNAMA PRAVILNIKA O UVJETIMA ZA DOBIVANJE DOPUŠTENJA ZA OBAVLJANJE POSLOVA NA ZAŠTITI I OČUVANJU KULTURNIH DOBARA

Članak 1.

U Pravilniku o uvjetima za dobivanje dopuštenja za obavljanje poslova na zaštiti i očuvanju kulturnih dobara (»Narodne novine« br. 98/18) članak 2. stavak 1. mijenja se i glasi:

»(1) Poslovi zaštite i očuvanja kulturnog dobra iz članka 1. stavka 1. ovog Pravilnika za koje ministarstvo nadležno za kulturu izdaje dopuštenje su:

1. konzervatorsko-restauratorska istraživanja invazivnim metodama s izradom elaborata istraživanja na nepokretnom ili pokretnom kulturnom dobru

2. izvođenje konzervatorsko-restauratorskih radova na kulturnom dobru prema užoj specijalnosti

3. izrada konzervatorskih elaborata za nepokretno kulturno dobro

4. izrada arhitektonskog snimka postojećeg stanja nepokretnog kulturnog dobra

5. izrada idejnog, glavnog i izvedbenog projekta za radove na nepokretnom kulturnom dobru.«

Iza stavka 3. dodaju se novi stavci 4. i 5. koji glase:

»(4) Izvođenje konzervatorsko-restauratorskih radova na kulturnom dobru obuhvaća i izradu prijedloga radova te izvođenje radova preventivne konzervacije na kulturnom dobru.«

(5) Dopuštenje za izradu idejnog, glavnog i izvedbenog projekta, iz stavka 1. točke 5. ovog članka, izdaje se za radove na pojedinačno zaštićenom nepokretnom kulturnom dobru i povijesnim građevinama unutar zaštićene kulturno-povijesne cjeline.«

Dosadašnji stavak 4. postaje stavak 6.

Članak 2.

U članku 3. stavak 2. mijenja se i glasi:

»(2) Fizička osoba koja obavlja registriranu djelatnost stručno je osposobljena za obavljanje poslova iz članka 2. stavka 1. točke 1. ovoga Pravilnika:

– ako ima završen restauratorski studij određene specijalnosti, dvije godine je surađivala na poslovima za koje traži dopuštenje tijekom kojeg vremena je u skladu s pravilima struke obavila najmanje tri konzervatorsko-restauratorska posla, ili

– ako ima studij uže specijalnosti, dvije godine je surađivala na poslovima za koje traži dopuštenje tijekom kojeg vremena je u skladu s pravilima struke obavila najmanje tri konzervatorsko-restauratorska posla.«

Iza stavka 2. dodaje se novi stavak 3. koji glasi:

»(3) Fizička osoba koja obavlja registriranu djelatnost stručno je osposobljena za obavljanje restauratorsko-konzervatorskih poslova određene uže specijalnosti iz članka 2. stavka 1. točke 2. ovoga Pravilnika ako ima stručno zvanje za obavljanje restauratorsko-konzervatorskih poslova stečeno prema Zakonu o zaštiti i očuvanju kulturnih dobara ili Zakonu o muzejima.«

U dosadašnjem stavku 3., koji postaje stavak 4. riječi: »točke 5. i 8.« zamjenjuju se riječima: »točke 3.«

U dosadašnjem stavku 4. koji je postao stavak 5. riječi: »točke 6. i 7.« zamjenjuju se riječima: »točke 4. i 5.«

Dosadašnji stavak 5. postaje stavak 6.

Članak 3.

U članku 4. riječi: »točaka 1. do 8.« brišu se.

Članak 4.

Članak 5. stavak 1. mijenja se i glasi:

»(1) Fizička osoba u smislu ovog Pravilnika ima dopuštenje za obavljanje konzervatorsko-restauratorskih poslova određene uže specijalnosti iz članka 2. stavka 1. točke 2. ovoga Pravilnika ako ima stručno zvanje za obavljanje restauratorsko-konzervatorskih poslova stečeno prema Zakonu o zaštiti i očuvanju kulturnih dobara ili Zakonu o muzejima te joj se izdaje dopuštenje sukladno članku 4. ovoga Pravilnika.

U stavku 2. riječi: »točkama 1., 2., 3. i 4.« zamjenjuju se riječima: »točkama 1. i 2.«, a riječi: »ne primjenjuje se stavak 1. ovog članka« zamjenjuje se riječima: »primjenjuje se članak 14. ovog Pravilnika«.

Članak 5.

Članak 6. stavak 1. mijenja se i glasi:

»(1) Pravna osoba u smislu ovog Pravilnika ima dopuštenje za obavljanje poslova iz članka 2. stavka 1. točaka 1. do 5. ovoga Pravilnika ako za obavljanje registrirane djelatnosti osigura rad fizičke osobe iz članka 4. ovoga Pravilnika.«

Članak 6.

U članku 11. stavku 1. iza riječi »stavka 1.« dodaju se riječi: »točke 1., 3., 4. i 5.«

Članak 7.

U članku 14. iza stavka 2. dodaje se stavak 3. koji glasi:

»(3) Ministarstvo nadležno za kulturu vodi popis osoba kojima je oduzeto dopuštenje u smislu stavka 1. ovoga članka, a objavljuje se na mrežnim stranicama ministarstva nadležnog za kulturu i Hrvatskog restauratorskog zavoda.«

Članak 8.

U Prilogu I. ovoga Pravilnika, u točki 8. iza riječi »stavku 1.« dodaju se riječi »točkama 1., 3., 4. i 5.«

Članak 9.

U cijelom tekstu Pravilnika riječi: »Ministarstvo kulture« u odgovarajućem padežu zamjenjuju se riječima: »ministarstvo nadležno za kulturu« u odgovarajućem padežu.

Članak 10.

Postupci započeti do stupanja na snagu ovog Pravilnika nastavit će se i dovršiti prema odredbama Pravilnika o uvjetima za dobivanje dopuštenja za obavljanje poslova na zaštiti i očuvanju kulturnih dobara (»Narodne novine«, broj 98/18).

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-08/23-01/1802

Urbroj: 532-02-03-01/5-23-6

Zagreb, 10. listopada 2023.

Ministrica
 dr. sc. Nina Obuljen Koržinek, v. r.